31984D0024
L 020/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 23 декември 1983 година
относно списъка с предприятия в Исландия, които са одобрени да внасят прясно месо в Общността
(84/24/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 72/462/ЕИО на Съвета от 12 декември 1972 г. относно санитарните и ветеринарно-медицинските проблеми при внос на животни от едрия рогат добитък и свине, и на прясно месо от трети страни (1), последно изменена с Директива 83/91/ЕИО (2), и по-специално член 4, параграф 1, член 17 и член 18, параграф 1, букви а) и б) от нея,
като има предвид, че предприятията в трети страни не могат да получат разрешение за износ на прясно месо към Общността, освен ако същите не отговарят на общите и специални изисквания, посочени в Директива 72/462/ЕИО;
като има предвид, че в съответствие с член 4, параграф 3 от Директива 72/462/ЕИО, Исландия е предоставила списък с предприятията, на които е разрешено да изнасят в Общността;
като има предвид, че проверките на място от страна на Общността показват, че хигиенните стандарти в три от тези предприятия са достатъчни и че следователно тези предприятия могат да бъдат вписани в първи списък, който се съставя в съответствие с член 4, параграф 1 от посочената по-горе директива, на предприятия, от които може да бъде разрешен вносът на прясно месо;
като има предвид, че трябва да бъде разгледан случаят на останалите предприятия, предложени от Исландия, като това трябва да стане на базата на допълнителна информация по отношение на техните хигиенни стандарти и тяхната възможност да се адаптират бързо към законодателството на Общността;
като има предвид, че междувременно, с цел да се избегне всякакво рязко прекъсване на съществуващите търговски потоци, на тези предприятия може да бъде временно разрешено да продължат своя износ на прясно месо за онези държави-членки, които са готови да го приемат;
като има предвид, че следователно ще бъде необходимо настоящото решение да се преразгледа и, ако е необходимо, да се измени с оглед на предприетите стъпки в тази насока и на направените подобрения;
като има предвид, че условията за вноса на прясно месо от предприятия, които фигурират в списъка, приложен към настоящото решение, продължават да са предмет на общностни разпоредби, които са установени другаде, както и на общите разпоредби от Договора; като има предвид, че по-специално вносът от трети страни и реекспортът към други държави-членки на определени категории месо, като например месото с тегло по-малко от 3 килограма, или месо, което съдържа остатъци от определени вещества, които все още не са обхванати от хармонизирани правила, продължават да са предмет на санитарното законодателство на държавата-членка вносител;
като има предвид, че мерките, предвидени в настоящето решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
1. Предприятията в Исландия, които са изброени в приложението, се одобряват за внос на прясно месо в Общността по силата на посоченото приложение.
2. Вносът от тези предприятия остава предмет на ветеринарните разпоредби на Общността, които са установени другаде, и и по-специално на тези в областта на ветеринарно-санитарния контрол.
Член 2
1. Без да се засягат разпоредбите на параграф 2, държавите-членки забраняват вноса на прясно месо, ако то е от предприятия, различни от тези, които са изброени в приложението.
2. Държавите-членки могат да продължат да предоставят разрешения до 31 август 1984 г. по отношение на вноса на прясно месо с произход от предприятия, които не са изброени в приложението, но са били официално одобрени и предложени от властите в Исландия в срок най-късно до 1 октомври 1983 г., в съответствие с член 4, параграф 3 от Директива 72/462/ЕИО, освен ако не е било взето решение в противен смисъл в съответствие с член 4, параграф 1 от посочената по-горе директива в срок най-късно до 1 септември 1984 г.
Комисията предоставя на държавите-членки списъка с предприятията.
Член 3
Настоящото решение се прилага от 1 февруари 1984 г.
Член 4
Настоящото решение се преразглежда и, ако е необходимо, се изменя в срок най-късно до 1 декември 1984 г.
Член 5
Адресати на настоящото решение са държавите-членки.
Съставено в Брюксел на 23 декември 1983 година.